พระราชกฤษฎีกาเปลี่ยนแปลงเขตอำนาจศาลแขวงขอนแก่น พ.ศ. 2537
พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงขอนแก่น
พ.ศ. ๒๕๓๗[๑]
 

ภูมิพลอดุลยเดช ป.ร.
ให้ไว้ ณ วันที่ ๑๓
กุมภาพันธ์ พ.ศ. ๒๕๓๗
เป็นปีที่ ๔๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า 

โดยที่เป็นการสมควรเปลี่ยนแปลงเขตอำนาจศาลแขวงขอนแก่น

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลแขวงขอนแก่น พ.ศ. ๒๕๓๗

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๒๕ มีนาคม พ.ศ. ๒๕๓๗เป็นต้นไป

มาตรา ๓
ให้ศาลแขวงขอนแก่นในจังหวัดขอนแก่น ซึ่งมีเขตอำนาจในอำเภอเมืองขอนแก่น
อำเภอกระนวน อำเภอเขาสวนกวาง อำเภอชนบท อำเภอชุมแพ อำเภอน้ำพองอำเภอบ้านไผ่
อำเภอบ้านฝาง อำเภอภูเวียง อำเภอมัญจาคีรี อำเภอหนองเรือ อำเภออุบลรัตน์
กิ่งอำเภอภูผาม่าน อำเภอชุมแพ และกิ่งอำเภอเปือยน้อย อำเภอบ้านไผ่
มีเขตอำนาจในอำเภอเมืองขอนแก่น อำเภอกระนวน อำเภอเขาสวนกวาง อำเภอชุมแพ
อำเภอน้ำพอง อำเภอบ้านฝาง อำเภอพระยืน อำเภอภูเวียง อำเภอมัญจาคีรี อำเภอหนองเรือ
อำเภออุบลรัตน์ กิ่งอำเภอภูผาม่าน อำเภอชุมแพ ตำบลโคกสำราญ ตำบลโนนสมบูรณ์
ตำบลบ้านแฮด และตำบลหนองแซง อำเภอบ้านไผ่

มาตรา ๔
บรรดาคดีในเขตอำนาจของศาลจังหวัดพลที่ค้างพิจารณาอยู่ในศาลแขวงขอนแก่นในวันเปิดทำการศาลจังหวัดพล
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดที่อำเภอพล จังหวัดขอนแก่น
ให้คงพิจารณาพิพากษาในศาลแขวงขอนแก่น

มาตรา ๕
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลจังหวัดพลขึ้นตามพระราชบัญญัติจัดตั้งศาลจังหวัดที่อำเภอพล
จังหวัดขอนแก่น พ.ศ. ๒๕๓๕ โดยมีเขตตลอดท้องที่อำเภอพล อำเภอชนบท อำเภอบ้านไผ่
ยกเว้นตำบลโคกสำราญ ตำบลโนนสมบูรณ์ ตำบลบ้านแฮด และตำบลหนองแซง อำเภอแวงน้อย
อำเภอแวงใหญ่ และอำเภอหนองสองห้อง ในจังหวัดขอนแก่น และจะเปิดทำการในวันที่ ๒๕
มีนาคม พ.ศ. ๒๕๓๗ แต่พระราชกฤษฎีกาเปลี่ยนแปลงเขตอำนาจศาลแขวงขอนแก่น
ศาลแขวงชลบุรี ศาลแขวงนครราชสีมา ศาลแขวงพระนครศรีอยุธยา ศาลแขวงลพบุรี
ศาลแขวงสุรินทร์ ศาลแขวงอุดรธานี และศาลแขวงอุบลราชธานี พ.ศ. ๒๕๓๒
ได้กำหนดให้ศาลแขวงขอนแก่นมีเขตอำนาจในอำเภอชนบท และอำเภอบ้านไผ่
ซึ่งอยู่ในเขตอำนาจศาลจังหวัดพลที่ตั้งขึ้นใหม่ด้วย
จึงทำให้ศาลทั้งสองมีเขตอำนาจซ้อนกัน
ดังนั้น เพื่อมิให้เกิดความสับสนและเพื่ออำนวยความสะดวกแก่ประชาชนและเจ้าหน้าที่ที่เกี่ยวข้อง
สมควรเปลี่ยนแปลงเขตอำนาจศาลแขวงขอนแก่นไม่ให้ซ้อนกับเขตอำนาจศาลจังหวัดพล
และให้สอดคล้องกับพระราชบัญญัติดังกล่าว
จึงจำเป็นต้องตราพระราชกฤษฎีกานี้



















ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๑๑/ตอนที่ ๖ ก/หน้า ๕/๒ มีนาคม ๒๕๓๗